محمد سقراط- كود — للأسف لم ينعم الله علينا كمغاربة بنشيد وطني يسهل حفظه وفهم معنى كلماته ، وبزاف ديال المغاربة بالنسبة ليهم النشيد الوطني مجموعة من الطلاسم يصعب فهمها وحفظها ، هاعلاش بزاف لا يكلفون نفسهم عناء حفظه أصلا ، وبسباب هاد النشيد كتحول مسيرات ووقفات مليونية لمغاربة يحبون الوطن ، ولابسين الراية وكيغوتوا عاش الملك ، ولحد الآن كيكون المشهد حماسي ومفعم بالوطنية ، ولكن غير كيبداو يغنيو النشيد الوطني حتى كتبانليك الوطنية راحت فسميتو عليه ، وكيتحول الأمر من تمرير موقف وطني الى مشهد هزلي رخيص ، يثير الضحك فبعض الحالات والغثيان في معظمها ، ويقدر يكرهك كاع فالوطن غي باش متشاركش مع دوك الناس نفس الشعور . وللأسف مع هاد الناس تحول التعبير على حب الوطن الى إبتذال وإسائة كبير لهاد الوطن وملكه وشعبه ، حيث راه أغلب المغاربة كيبغيو وطنهم ، واخا العديد منهم مستاعد يهاجر منو فاقرب فرصة ، ومنهم لي كيغامر بحياتو فالبحر باش يوصل للضفة الأخرى ولكن فالواقع كيبغيه ومكرهش يشوفوا حسن ومكرهش يعيش فيه حياة كريمة ، حيث باش يغامر لواحد بحياتو من أجل الهجرة فراه مجبر ومكره ماشي بخاطرو ، وأغلبنا ماعاجبناش الوضع السياسي والإجتماعي والى هدرنا عليه فمكيعنيش أننا كنكرهو بلادنا ، لعكس راه كنبغيوها بأفضل طريقة ، وممحتاجينش نلبسو جلابة ديال الراية المغربية ونخرجوا للشارع وسط المغرب ندافعوا على المغرب ، كأننا نتعرض لإجتياح عسكري أجنبي ، ولكن للأسف وسط هادشي كامل ، كاينين مغاربة خريين واكلين التبن مكيتردودش فكل فرصة بأنهم يخرجوا للشارع باش يسيئو للوطن عبر رفع شعارات تمجد له ، بوجوه كالحة وأفواه مهترئة جائعة في عدة حالات ، شبعانة في أقلها وشبغها هذا جاي من أنها مستافدة من الوضع الحالي . في حين كتقمع وقفات تضامنية مع معتقلي حراك الريف ، ولي هي وقفات صحية كتبين على وعي عند المواطن المغربي وفالغالب مكتكونش ذات زخم كبير أو بأعداد غفيرة ، وأثرها فالواقع شبه منعدم ، ولكن على الأقل كون مكانتش كتقمع كانت غتبين أن هناك مناخ للإحتجاج أو التضامن السلمي فالمغرب ، وهادشي كاين فكاع الديمقراطيات فالعالم ، غي هو فالمغرب عندنا العكس بحال هاد الوقفات كيتم قمعها ، بينما العياشة لي كيشوهو لبلاد والعباد ويسيئو ليهم ، مكيهدرش معاهم المخزن غير حيث هازين الراية وتصويرة الملك ، كأن حب الوطن يعفي الفرد من المساواة فالقمع ، راه حتى لي متضامنين كيبغيو الوطن ، غي هو حسب مكايظهر من تعامل الدولة فراه عزيز عليها لي كيبغي الوطن بطريقة كتشفي العديان ماشي لي كيبغيليه الخير بصح . 
كيفاش يسيء العياشة للوطن و الملك عبر شعار “عاش” و ” حب لبلاد” و النشيد الوطني اللي ماحفيظنش ؟